Official Journal L 185 , 24/07/2003 P. 0006 - 0008



Komisijas Regula (EK) Nr. 1304/2003 (2003. gada 23. jūlijs) par procedūru, ko Eiropas Pārtikas nekaitīguma iestāde piemēro tai nodotajiem zinātnisko atzinumu pieprasījumiem (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes Regulu (EK) Nr. 178/2002 (2002. gada 28. janvāris), ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu[1], jo īpaši tās 29. panta 6. punkta a) apakšpunktu, apspriedusies ar Eiropas Pārtikas nekaitīguma iestādi, tā kā: (1) Jānosaka Regulas (EK) Nr. 178/2002 29. panta īstenošanas noteikumi attiecībā uz Eiropas Pārtikas nekaitīguma iestādei (še turpmāk - "Iestāde") iesniegtajiem zinātnisko atzinumu pieprasījumiem un attiecībā uz atzinumiem pēc savas iniciatīvas. (2) Kopienas tiesību akti attiecībā uz tādu vielu, produkcijas vai procedūru zinātnisko novērtējumu, kas attiecas uz iepriekšējas atļaujas saņemšanas sistēmu vai iekļaušanu atļautajā sarakstā, paredz konkrētas procedūras atļaujas dokumentācijas nodošanai Iestādei atzinuma izteikšanai. Ir būtiski paskaidrot, ka šīs regulas noteikumi neskar šīs konkrētās procedūras. (3) Lai nodrošinātu stabilu vadību, jāizveido pieprasīto un pēc savas iniciatīvas izteikto atzinumu reģistrs, kas ir publiski pieejams un kas veicinātu turpmāko atzinumu pieprasījumu vai pēc savas iniciatīvas izteikto atzinumu iesniegšanu. (4) Iestādei būtiski paturēt prātā to, ka, ja Kopienas tiesību akti paredz, ka Iestādei jāapspriežas ar Komisiju, Kopienas likumdošanas procesa efektivitāte ir atkarīga no Komisijas, kas saņem Iestādes zinātniskos atzinumus visos gadījumos, izņemot, ja Iestāde jau ir sniegusi jautājuma zinātniskos atzinumus un uzskata, ka tur nav jaunu zinātnes atziņu. (5) Ar zinātnisko atzinumu pieprasījumiem saistītām procedūrām galvenokārt jānodrošina, lai process ir objektīvs, pārredzams un funkcionāls. Iestādei jāierosina pieprasījumu grozījumi gadījumos, kas noteikti Regulas (EK) Nr. 178/2002 29. panta 4. punktā, paskaidrojot iemeslus. (6) Attiecībā uz visiem zinātnisko atzinumu pieprasījumiem ir būtiski, ka saglabājas pieprasījuma iesniedzēja atbildība par uzdotā jautājuma būtību un ka tas piekrīt jebkādam grozītam pieprasījumam pirms tas tiek nodots zinātniskajai komitejai vai Iestādes pastāvīgajai zinātnes ekspertu grupai. (7) Gadījumā, ja tiek saņemti dažādi pieprasījumi par vienu tēmu, lai izvairītos no pieprasījumu grozīšanas procedūras, kas novestu pie zinātniskajai komitejai vai Iestādes pastāvīgajai zinātnes ekspertu grupai piešķirtās pilnvaras atkārtotiem grozījumiem, būtiski ir nodrošināt, ka, sagatavojot kopīgu grozīto pieprasījumu, tiek ņemti vērā tikai vienā laikā posmā saņemtie pieprasījumi. (8) Ir arī svarīgi nodrošināt, ka zinātniskā komiteja vai pastāvīgā zinātnes ekspertu grupa var ņemt vērā jaunas zinātnes atziņas, kuras varētu rasties, ja par to pašu tēmu, par kādu nodots pieprasījums zinātniskajai komitejai vai pastāvīgajai zinātnes ekspertu grupai, tiek saņemti turpmāki pieprasījumi. (9) Pilnīga vai daļēja pieprasījumu pārklāšanās gadījumā, ja pieprasījumu iesniedzēji nepiekrīt kopīgā pieprasījuma saturam, ir svarīgi gan saglabāt pieprasījumu iesniedzēju atbildību par jautājumu būtību, gan izvairīties no sistēmas bloķēšanas. (10) Iestādes tiesības sniegt atzinumus pēc savas iniciatīvas ir tās neatkarības būtisks aspekts; sakarā ar tās iekšējo struktūru, Iestādei jānodrošina, ka šīs tiesības izmanto atbilstīgi Regulas (EK) Nr. 178/2002 29. panta un šīs regulas noteikumiem. (11) Iestādei pieprasītos atzinumus jāsniedz noteiktajā termiņā, lai nodrošinātu, ka procedūra ir ticama un ka pastāv efektīva prioritārā secība, kas atbilst Kopienas interesēm. Tādēļ nepieciešams paredzēt noteikumus, kas saistīti ar termiņiem un procedūrām, kuras jāievēro ārkārtējā gadījumā. (12) Šajā regulā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO REGULU. 1. pants Mērķis 1. Ar šo regulu nosaka procedūru, kādu Eiropas Pārtikas nekaitīguma iestāde (še turpmāk -"Iestāde") piemēro šādiem Regulas (EK) Nr.178/2002 29. pantā minētajiem zinātnisko atzinumu pieprasījumu veidiem: a) Iestādei nodotajiem pieprasījumiem saskaņā ar Kopienas tiesību aktiem, kas paredz, ka Komisiju apspriežas ar Iestādi; b) citiem Komisijas pieprasījumiem par jebkādu jautājumu saistībā ar Iestādes uzdevumu; c) pieprasījumiem, kuros Eiropas Parlaments lūdz Iestādei sniegt zinātnisku atzinumu par jebkādu jautājumu, kas ir tās uzdevumā; d) pieprasījumi, kuros dalībvalstis lūdz Iestādei sniegt zinātnisku atzinumu par jebkādu jautājumu, kas ir tās uzdevuma ietvaros. 2. Šīs regulas noteikumus piemēro arī tad, ja Iestāde rīkojas pēc savas iniciatīvas, sniedzot zinātnisku atzinumu par jebkādu jautājumu, kas saistīts ar tās uzdevumu. 3. Šīs regulas noteikumus piemēro, neskarot konkrētas procedūras, ko piemēro Iestādei nodotajiem atzinumu pieprasījumiem, kas noteikti Kopienas tiesību aktos attiecībā uz to vielu, produktu vai procedūru zinātnisko novērtējumu, kas attiecas uz iepriekšējas atļaujas saņemšanas sistēmu vai iekļaušanu atļautajā sarakstā. 2. pants Pieprasīto atzinumu un pēc savas iniciatīvas izteikto atzinumu reģistrs Iestāde izveido pieprasīto un pēc savas iniciatīvas izteikto atzinumu reģistru, kas ir publiski pieejams. Reģistrs ļaus izsekot atzinumu pieprasījumu vai pēc savas iniciatīvas izteikto atzinumu izskatīšanas procesu, sākot ar to saņemšanas dienu. 3. pants Atzinumu pieprasījuma atteikums 1. Iestāde nesniedz zinātnisku atzinumu, ja pieprasījuma iesniedzējs nav pilnvarots lūgt Iestādei sniegt zinātnisku atzinumu saskaņā ar Kopienas tiesību aktiem, vai ja atzinuma pieprasījumu jautājumi neietilpst Iestādes uzdevumā. Iestāde 30 dienu laikā pēc pieprasījuma saņemšanas attiecīgi informē pieprasījuma iesniedzēju, paskaidrojot iemeslus. 2. Iestāde var atteikt pieprasījumu Regulas (EK) Nr. 178/2002 29. panta 4. un 5. punktā norādītajos gadījumos. 3. Tomēr Komisijas atzinumu pieprasījumus saskaņā ar Kopienas tiesību aktiem, kas nosaka apspriedes ar Iestādi, neatsaka, izņemot Regulas (EK) Nr. 178/2002 29. panta 4. punktā minētajos gadījumos. Iepriekšminētās regulas 29. panta 4. punktā minētajos gadījumos Iestāde var pieprasīt Komisijai papildu informāciju vai izteikt priekšlikumu pieprasījuma grozīšanai, apspriežoties ar Komisiju un piemērojot šīs regulas 5. pantā noteikto procedūru. 4. Atteikuma gadījumos, kas minēti šī panta 2. punktā, Iestāde atbilstīgā termiņā informē pieprasījuma iesniedzēju par atteikuma iemesliem. 5. Ja kāds cits iesniedzējs, nevis Komisija, iesniedz atzinuma pieprasījumu jautājumā, par ko saskaņā ar Kopienas tiesību aktiem Iestādei jāapspriežas ar Komisiju, Iestāde apspriežas ar Komisiju, lai Komisija būtu gatava iesniegt pati savu pieprasījumu saskaņā ar attiecīgu Kopienas tiesību aktu. Ja Komisija iesniedz šādu pieprasījumu, piemēro šīs regulas 6. panta noteikumus. 4. pants Atzinuma pieprasījuma pieņemšana 1. Ja Iestāde pieņem pieprasījumu, tā nodod to zinātniskajai komitejai vai Iestādes pastāvīgajai zinātnes ekspertu grupai atzinuma sagatavošanai. 2. Iestāde vajadzības gadījumā var lūgt pieprasījuma iesniedzējam papildu informāciju, lai izskatītu pieprasījumu. 5. pants Atzinumu pieprasījumu grozījumi 1. Regulas (EK) Nr. 178/2002 29. panta 4. punktā minētajos gadījumos Iestāde var izteikt atzinuma pieprasījuma grozījumu priekšlikumus, paskaidrojot iemeslus. 2. Galīgo pieprasījumu, par ko panākta vienošanās ar pieprasījuma iesniedzēju, nodod zinātniskajai komitejai vai Iestādes pastāvīgajai zinātnes ekspertu grupai atzinuma sagatavošanai. 6. pants Pieprasījumu apvienošana 1. Ja Iestādei iesniedz vairākus atzinumu pieprasījumus, kas daļēji vai pilnīgi pārklājas, Iestāde var piedāvāt priekšlikumu pieprasījumu iesniedzējiem grozīt viņu pieprasījumus saskaņā ar Regulas (EK) Nr. 178/2002 29. panta 4. punktu. 2. Ja konkrētā laikposmā, kuru nosaka Iestāde, ņemot vērā apstākļus, bet nepārsniedzot 45 dienas, tiek saņemti vairāki atzinumu pieprasījumi, kas daļēji vai pilnīgi pārklājas, Iestāde izsaka grozījumu priekšlikumu, lai panāktu vienošanos ar pieprasījumu iesniedzējiem par kopīgu grozītu pieprasījumu. Iestādes noteiktais laikposms šā panta piemērošanai neattiecas uz 8. pantā minēto steidzamo gadījumu prioritāti un īpaši uz Komisijas pieprasījumu absolūto prioritāti steidzamos gadījumos. 3. Ja apspriešanās rezultātā panākta vienošanās starp pieprasījuma iesniedzējiem par kopīgu grozītu pieprasījumu, Iestāde nodod to zinātniskajai komitejai vai Iestādes pastāvīgajai zinātnes ekspertu grupai atzinuma sagatavošanai. Pretējā gadījumā dažādus pieprasījumus, kuriem pievienoti ar pieprasījuma iesniedzēju saskaņoti grozījumi, nodod zinātniskajai komitejai vai pastāvīgajai zinātnes ekspertu grupai atzinuma sagatavošanai. Tiek sniegts vispārējs atzinums, ņemot vērā dažādo pieprasījumu saturu. 4. Ja Iestādei iesniedz pieprasījumu, kas pilnīgi vai daļēji pārklājas ar zinātniskajai komitejai vai pastāvīgajai zinātnes ekspertu grupai jau nodotu pieprasījumu, Iestāde nodrošina, ka jaunas zinātnes atziņas, kuras varētu ieviest ar šo jauno pieprasījumu, tiek apsvērtas saistībā ar jau nodoto atzinuma pieprasījumu. 7. pants Termiņi 1. Ja Kopienas tiesību aktos nav norādīts zinātnisko atzinumu sniegšanas termiņš, pieprasījuma iesniedzējs var noteikt termiņu, līdz kuram nepieciešams saņemt atzinumu, paskaidrojot iemeslus. 2. Ja pieprasījuma iesniedzējs nenosaka termiņu atbilstoši 1. punktam, Iestāde paziņo pieprasījuma iesniedzējam par nepieciešamo laiku, kas vajadzīgs atzinuma sniegšanai. 3. Ja Iestāde nevar iekļauties pieprasījuma iesniedzēja atbilstoši 1. punktam noteiktajā termiņā, tā informē pieprasījuma iesniedzēju, paskaidro iemeslus un norāda jaunu termiņu. Iestāde nosaka termiņu, ņemot vērā pieprasījuma iesniedzēja piebildes. Iestāde paziņo pieprasījuma iesniedzējam galīgo izpildes termiņu. 8. pants Ārkārtēji gadījumi 1. Iestāde veic nepieciešamos pasākumus, lai nodrošinātu, ka pieprasītais vai pēc savas iniciatīvas izteiktais atzinums tiek sniegts, cik iespējams drīz, ja pieprasījumam vai pašu lietai pievienotā informācija liecina par steidzamu zinātniska atzinuma nepieciešamību. 2. Par steidzamiem uzskatāmi šādi gadījumi: - veidojas apdraudējums, kas, iespējams, radīs nopietnu apdraudējumu cilvēku vai dzīvnieku veselībai vai dabas videi Kopienas mērogā, - steidzama sīkāka zinātniska pamatojuma nepieciešamība no Komisijas puses, lai pārvaldītu nopietnu apdraudējumu cilvēku vai dzīvnieku veselībai vai dabas videi. 3. Ja Iestādei iesniedz pieprasījumu, kas pilnīgi vai daļēji pārklājas ar jau saņemto steidzamo atzinuma pieprasījumu, Iestāde nodrošina, ka jaunas zinātnes atziņas, kuras varētu rasties ar šo jauno pieprasījumu, tiek apsvērtas saistībā ar jau saņemto steidzamo pieprasījumu. 9. pants Dalībvalstu paziņojums Dalībvalstis paziņo Iestādei par valsts iestādi vai iestādēm, kas ir pilnvarotas Iestādei pieprasīt zinātniskus atzinumus. 10. pants Pārskatīšana Pamatojoties uz iegūto pieredzi, Komisija par nepieciešamību grozīt šo regulu apspriežas ar Iestādi ne vēlāk kā līdz 2005. gada 30. jūnijam. 11. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 23. jūlijā Komisijas vārdā - Komisijas loceklis Franz Fischler [1] OV L 31, 1.2.2002., 1. lpp.